

[image: Forsidebillede af bogen RomaLiv]








[image: ]





Forord


Denne bog har til formål at fortælle om romaer. Romaer er et folk, der har levet på jorden i meget, meget lang tid. Vi har vores egen kultur, vores musik, vores familier, vores fortællinger og vores styrke.


Romaer har rejst i generationer, men de har taget deres sprog, musik, traditioner og fortællinger med sig – ligesom en skat, der bliver passet på og givet videre fra generation til generation.


Denne bog er er skrevet til voksne og børn i skolen, som er nysgerrige på mennesker og verdenen omkring sig. Bogen må gerne inspirere læsere til at søge viden.


I bogen finder læseren i øvrigt digte og faktabokse i hvert kapitel.

Kære læser,


Jeg har skrevet denne bog, fordi jeg gerne vil fortælle dig lidt om romaer. Måske har du hørt ordet før, eller måske er det helt nyt for dig.


Romaer er et folk med en lang historie. I mange hundrede år har romaer rejst fra sted til sted og levet i forskellige lande. I denne bog kan du lære lidt om romaers liv, deres historier og deres måde at se verden på. Jeg håber, at bogen gør dig nysgerrig, og at du får lyst til at lære endnu mere.


Mit personlige ønske med bogen er at hjælpe mennesker med at lære hinanden bedre at kende. Når vi ved mere om hinanden, bliver forskellene mellem os ofte mindre.


Viden kan hjælpe os med at forstå hinanden og vise mere respekt og venlighed. Måske vil du opdage, at selvom mennesker kan være forskellige, så har vi også mange ting tilfælles.


Romaerne er en del af verdens historie. En del af Europas historie. Og en del af vores fælles menneskelige historie. Nu er du også inviteret indenfor.

Til alle Børn:


[image: ]Du er velkommen her.


[image: ]Du må være nysgerrig.


[image: ]Du må undre dig.


[image: ]Du må føle.

Til dig, som læser højt


[image: ]Lad børnene:


[image: ]Stille spørgsmål


[image: ]Tegne billeder


[image: ]Dele deres tanker


For det er sådan, vi lærer om hinanden og af hinanden. Denne historie tilhører os alle. For når vi lærer historien om andre, bliver vi også klogere på os selv.


Velkommen til rejsen. Vi starter nu [image: ]

Velkommen til RomaLiv


Kom med os og lyt en stund,


en historie begynder nu.


Om mennesker, rejser og fællesskab,


om mig – og måske også om dig.


Vi lærer om hinanden her,


med åbne øjne, åbent sind.


For når vi kender andres vej,


finder vi også vores egen.

Kapitel 1


Romaernes Historie – Hvor kommer de fra?

For længe, længe siden – for over tusind år siden – levede romaerne et sted i verden, der hedder Indien.


Det var et varmt og farverigt land med store floder, grønne marker og mennesker, der arbejdede sammen i landsbyer.


Folk talte et sprog, der mindede om sanskrit, og mange arbejdede som musikere, håndværkere, smede, historiefortællere og dansere. Romaerne levede i små fællesskaber, hvor familien var centrum for alt.


Der var altid nogen, der passede på børnene, sang sange om aftenen og delte maden, selv når der ikke var meget.

Romaerne elskede musik. Når solen gik ned og himlen blev orange og lilla, sad de ofte sammen og hyggede sig med musik og snak.


Der var trommer, små fløjter, og nogle gange bare hænder, der klappede rytmen.


Deres musik fortalte altid historier. Det var forskellige historier. Nogle af historierne handlede om håb, om længsel, om rejser og om kærlighed.

